Hondbóltssamband Føroyahttp://www. hsf. fo Nú 2014 er farið at halla vilja vit kunna um nøkur av stigunum HSF tekur í 2015. Hondbóltssambandið hevur meldað lið til allar tær stóru altjóða kappingarnar fyri ungdómslandslið í 2015. Hetta er liður í málinum, har føroyskur hondbóltur skal luttaka støðugt og framhaldandi á altjóða pallinum á jøvnum føti við okkara grannalond. U17 EM undankapping í Føroyum í marts HSF hevur vunnið rættin at hýsa bólki 2 í U17 EM undankappingini hjá kvinnum, sum verður í mars. Í lutakastinum endaðu Føroyar í bólki saman við Russlandi, Kekkia og Íslandi. Endaspælið verður í Makadonia 13.–23. august 2015. Dystirnir verða spældir í høllini á Hálsi í Havn, og fegnast HSF um aftur at hýsa altjóða hondbólti í Føroyum. U21 mennirnir til Grikkalands í januar Longu nú í januar skal U21 manslandsliðið luttaka í HM undankappingini, sum verður spæld í Grikkalandi í døgunum 9. og 10. januar 2015. Føroyar eru í bólki 8 saman við Serbia og vertslandinum. Vinnarin kemur víðari í endaspælið, sum verður í Brasilia 19. juli til 2. august 2015. Liðið er mannað av fleiri profilum úr Atlantic Airways deildini, og hóast hørð mótstøðulið eru vónir um góðar dystir. U19 kvinnurnar til Litava í apríl Í apríl skal U19 kvinnulandsliðið til Litava at spæla EM undankapping. Føroyar eru í bólki 2 saman við Noreg, Kekkia og Litava. Tvey lið fara víðari til sjálvt endaspælið, sum verður í Spania í døgunum 23. juli til 2. august 2015. U19 mennirnir til European Open í Svøríki í summar Eins og undanfarnu árini fara Føroyar í ár at luttaka í European Open, sum er ein stór altjóða kapping, sum verður spæld í Gøteborg í Svøríki síðuleypandi við Partille Cup, sum er heimsins størsta hondbóltskapping fyri feløg. Kappingin verður í døgunum 29. juni til 3. juli 2015. Annaðhvørt ár er kappingin fyri U19 manslandslið og annaðhvørt ár fyri U18 kvinnulandslið. Tær flestu av teimum fremstu hondbóltstjóðunum luttaka. Fleiri av leikarunum, sum luttóku í somu kapping í 2013 hava aldur at luttaka aftur í ár. Føroyska liðið gjørdist nr. 16 av 22 liðum í 2013. Íslandssamstarv HSF er í ferð við at menna samstarv við HSI fyri teir eldru úrvalsbólkarnar, U16 (1998/99) og U14 (2000/01) gentur og dreingir. Í tí sambandi er ætlanin at hittast árliga, annaðhvørt ár í Íslandi og annaðhvørt ár í Føroyum. Fyrstu ferð verður í Íslandi í mei 2015. Tá U21 manslandsliðið í mei í ár, í Andorra, vann IHF Trophy Europe kappingina, spældu teir seg samstundis víðari til Interkontinentala IHF Trophy Finaluumfarið, sum verður spælt á heysti í 2015. Hóast kappingin ikki er liðug enn, hava fleiri enn 80 lond kring allan heimin longu kappast um tey 5 plássini í finaluni. Føroyar og Tahiti hava higartil tryggja sær pláss í endaspælinum. Enn er ikki kunngjørt hvar endaspælið verður. A-landsliðini HSF hevur sum málsetning, at A-landsliðini hjá monnum og kvinnum skulu hava spennandi uppgávur í 2015. Grundleggjandi hevur HSF lagt áherðslu á, at gera tingini í rættari røð, soleiðis at vit bæði fíggjarliga og umsitingarliga lofta ítróttarligu ætlanunum, og á tann hátt tryggja framhaldni soleiðis at altjóða luttøkan hjá føroyskum hondbólti verður støðug og reglulig. Sum vit gera klárt at traðka út úr jólamánaðinum, verður hondbóltsgildi í Hoyvík. Tað er í døgunum 26.–28. desember, at Hoyvíkshøllin leggur høli til eina forkunnuga kapping millum nøkur av okkara mætastu hondbóltsliðum í landinum. H71 skipar fyri, og tað er Smyril Line, sum letur steyp og eina peningagávu á krónur 5000 til vinnandi liðið. Tilmeldaðu liðini eru AA-liðini hjá VÍF, Neistin, StÍF, Kyndil og H71. Afturat teimum eru tvey onnur lið, ÍF Føroyar og førosyka U21-landsliðið. Umframt at vitna dagsformin hjá okkara fremstu liðum í manshondbólti í intensari kapping, er hetta samtíðis gylt høvi at síggja ungdómslandsliðið, áðrenn teir fara at royna seg í HM-undandystum fyrst í januar, og tá ið ÍF Føroyar letst klára seg betri fyri hvørt árið, er neyvan nakað at ivast í, at hesir hondbóltshugaðu asfaltføroyingar koma at geva hinum seks skarpan gang. Smyril Line Cup er skipað soleiðis, at vit hava tveir bólkar, bólk A og B, har vinnarin av bólki A møtir nummar 2 í bólki B, og nummar 2 í bólki A møtir vinnaran í bólki B. Hesar hálvfinalur verða spældar leygardagin seint seinnapartin, meðan finalan verður sunnudagin 28. desember. Framsýningarhondbóltur verður eisini á skránni mitt í skránni. Her sleppa kvinnurnar framat, og eru tað greipuvinnarnir úr Kyndli, sum skulu royna seg ímóti kvinnunum úr ÍF Føroyum. Hesin dystur verður leygardagin 27. desember seinnapartin. A-dómarir døma allar dystir, og allir dystir, undantikið kvinnudysturin og finalan sunnudagin, eru 2 x 20 minuttir til longdar. Kvinnudysturin millum ÍF Føroyar og Kyndil er á tvær ferðir 25 minuttir. Finalan sjálv fær vanliga leiktíð, tað vil siga 2 x 30 minuttir. Atgongumerkið fyri hvønn dagin kostar 50 krónur, og skráin verður løgd út á heimasíðu felagsins, www. h71. fo, og“ hondbóltskjak” í næstum. Fyriskiparnir í H71 gleða seg til eina spennandi og lívliga kapping við nógvum áskoðarum. Dómsnevndin hevur gjørt úrskurð í málinum um ólógliga leikaran hjá Kyndli í dysti A 101 ímóti Team Klaksvík. Dómsnevndin staðfestir niðurstøðuna, sum Aganevndin kom fram til. Stigini fyri dystin fella við hesum til Team Klaksvík. Les úrskurðin her: 14-1128 Dómsnevndin úrskurður Vinnarin av dysti nr. 4 fer í bólkaspælið saman við Atlantic Airways liðunum. Heimaliðið boðar útiliðinum frá, nær dysturin skal spælast. Dómaranevndin ásetur feløg at døma dystirnar. Heimaliðið setur seg í samband við tað felagið, ið skal døma, og boðar frá, nær og hvar dystirnir verða spældir. Heimaliðið gevur HSF boð um, nær dystirnir verða spældir. Eftir 15. des. verður boðað frá, hvussu bólkaspælið kemur at síggja út. Aganevndin vísir á, at sambært kappingarreglunum hava feløgini sjálvi treytaleysa skyldu til at tryggja sær, at ein leikari hevur leikrættindi fyri felagið. Er hetta ikki yvirhildið, er leikarin at rokna sum ólógligur, hareftir liðið tapir dystin. Við hesum er Team Klaksvík vinnari av dystinum við málmuninum 0-0. p = 9243 Í morgin verður fyrsta venjingarkappingin fyri tey 10 og 12 ára gomlu. Venjingarkappingar eru fyri tey liðini, sum byrja tíðliga av venja og vilja fáa nakrar dystir í beinini áðrenn landskappingin byrjar. Leygardagin 11. oktober verður árliga heystkappingin, sum er skipað sum ein eindags steypakapping fyri áðurnevndu árgangir.